
Obrazloženje
Nacrta prijedloga odluka o određivanju imena ulica na području grada Rijeke

Odbor za mjesnu samoupravu je na sjednici održanoj 24. srpnja 2026. godine razmatrao konačne prijedloge za imenovanje dosad neimenovanih javnih površina, u naravi ulica na području Mjesnog odbora Pehlin. 

Predmetom imenovanja su dvije dionice nekadašnje državne ceste D427 koju je 2018. godine temeljem Odluke o razvrstavanju javnih cesta („Narodne novine“ broj 103/18) Grad Rijeka preuzeo na upravljanje  i održavanje od TD Hrvatske ceste d.o.o., a 2023. godine prometnica je proglašena javnim dobrom u općoj uporabi u vlasništvu Grada Rijeke.
Prometnica se proteže od administrativne granice Grada Rijeke do Rotora Rujevica (A7) u ukupnoj dužini 2.24 km te predstavlja jedan od najznačajnijih prometnih pravaca koji povezuju riječku zaobilaznicu s gradskim naseljima Turnić, Rujevica i Hosti  te Marinićima u općini Viškovo.
Prva dionica proteže se od čvora Rujevica do čvora Hosti u dužini od 1.200 metara, izgrađena i puštena u promet u svibnju 2012. godine, sastoji se od četiri prometna traka i nogostupa. 
Druga dionica proteže se od čvora Hosti do administrativne granice Grada Rijeke s općinom Viškovo, u dužini od 800 metara, izgrađena je i puštena u promet u ožujku 2013. godine, sastoji se od tri prometna traka i nogostupa. 
S obzirom na to da u naravi navedene dionice predstavljaju dvije ulice te da su ispunjeni urbanistički uvjeti odvojenog imenovanja, Odbor je zaključio kako slijedi:

•	Predlaže se da se dosad neimenovanoj ulici na području grada Rijeke, koja obuhvaća dionicu nerazvrstane ceste od čvora (kružnog raskrižja) Rujevica do čvora (raskrižja) Hosti, a obuhvaća k.č. 592/46, 592/50, 592/55, 592/57, 592/58, 592/60, 592/62, 592/65, 592/66, 592/67, 592/68, 592/69, 592/73, 592/74, 595/1, 595/4, 596/2, 598/1, 598/2, 599/2, 599/7, 599/8, 599/14, 599/15, 603/3, 606/1, 607, 608/2, 610, 611/2, 612/3, 2917/2, 2921/6, 2942/6, dio k.č. 2942/8, 2944/4, 2944/5, 2945/11, 2945/12, 2945/13, 2945/15, 2945/16, dio k.č. 3457/108, 5101/8, 5106/24 k.o. Zamet te dio k.č. 3065/3, dio k.č. 3066/2, dio k.č. 3067/2, dio k.č. 3068/2, dio k.č. 3069, dio k.č. 3070/1, k.o. Marinići, odredi ime: Ulica Petra Radakovića.
•	 Predlaže se da se dosad neimenovanoj ulici na području grada Rijeke, koja obuhvaća dionicu nerazvrstane ceste od čvora (raskrižja) Hosti do administrativne granice Grada Rijeke s općinom Viškovo (čvor Štefani), a obuhvaća k.č. 2020/6, 2020/7, 2021/2, 2022/2, 2490/3, 2493/2, 2494/2, 2495/4, 2495/5, 2497/2, 2499/11, 2499/12, 2499/13, 2502/3, 2503/3, 2507/2, 2508/2, 2510/5, 2511/2, 2513/6, 2513/7, 2514/5, 2514/8,2514/9, 2515/2, 2527/4, 2528/2, 2529/2, 2530/2, 2531/4, 2532/3, 2533/5, 2535/5, 2537/3, 2538/2, 2611/16, 2617, 2618/3, 2634/6, 2638/1 k.o. Srdoči te k.č. 2458/3, 2473/3, 2474/3, 2526/4, 3054/14, 3054/17, 3055/5, dio k.č. 3060/3, 3061/2, dio k.č. 3062/2, 3063/2, dio k.č. 3064/3, 3474/2, 3475/2 k.o. Marinići, odredi ime: Ulica poginulih pripadnika Armade. 

Napominjemo da sve prethodno navedene čestice čine trenutno stanje u katastru zemljišta, te da će se nakon što geodetski elaborati evidentiranja komunalne infrastrukture koji su izrađeni i predani u Područni ured za katastar Rijeka budu provedeni u katastarskom operatu i zemljišnim knjigama, prva dionica (ulica) sastojati od k.č. 5412, 5413 k.o. Zamet te dijela k.č. 3577 k.o. Marinići, a druga dionica (ulica) od dijela k.č. 3577, k.č. 3578 k.o. Marinići te k.č. 3055 k.o. Srdoči.

U postupku predlaganja navedenih imena Odbor je ocijenio da su oba imena primjerena za tražene lokacije, osobito što su sadržajno vezana za gradsko područje Rujevice u kojemu se od 2015. godine nalazi stadion HNK Rijeka. Pribavljeno je pozitivno mišljenje teritorijalno nadležnog Vijeća mjesnog odbora Pehlin.

U odnosu na prvu dionicu, Odbor je utvrdio da su istovjetni prijedlog neovisno podnijeli politička stranka Lista za Rijeku, član Gradskoga vijeća Predrag Miletić te Klub navijača Armada Rijeka, a svoju suglasnost izrazila obitelj Radaković i HNK Rijeka. Ime je prethodno uvršteno u Fond imena ulica i trgova te na području grada Rijeke ne postoji javna površina s predloženim imenom odnosno nazivom.


· PETAR RADAKOVIĆ (Rijeka, 1937. – Rijeka, 1966.) 
Petar Radaković nogometaš je koji je cijelu karijeru proveo u Rijeci. Bio je član momčadi „Rijeke“ koja je u sezoni 1957/58 izborila ulazak u tadašnju prvu jugoslavensku ligu. Bio je i član reprezentacije bivše države te je najveću slavu doživio 1962. godine na Svjetskom prvenstvu u Čileu, a te je godine proglašen za najboljeg sportaša tadašnje općine Rijeka. Tri godine zaredom, od 1961. do 1963. nosio je titulu najboljega desnog pomagača u državi i pogotkom nakon tri sekunde igre postao je strijelac najbržeg pogotka u klupskoj povijesti. U bijelom dresu odigrao je čak 408 utakmica i stekao status riječke legende. Umro je prerano u 30. godini života, a o tome koliki je trag Radaković ostavio u Rijeci svjedoči veliki ispraćaj na trsatskom groblju kada ga je došlo ispratiti oko 15 tisuća štovatelja. Od 1969. godine u Rijeci se organizira međunarodni omladinski nogometni turnir „Memorijal Petar Radaković“.

	
U odnosu na drugu dionicu, Odbor je utvrdio da je prijedlog podnijela udruga – Klub navijača Armada Rijeka, a svoju suglasnost izrazila Udruga dragovoljaca i veterana Domovinskog rata Armada i HNK Rijeka. Ime je prethodno uvršteno u Fond imena ulica i trgova te na području grada Rijeke ne postoji javna površina s predloženim imenom odnosno nazivom.


· POGINULI PRIPADNICI ARMADE 
	Navijačka skupina Armada osnovana je 1987. godine, a njeni brojni pripadnici 1991. godine, 	početkom Domovinskog rata odlaze na ratišta širom Hrvatske. Među poginulim braniteljima s područja Primorsko-goranske županije bilo je mnogo pripadnika Armade te se na ovaj način 	odaje počast njima i svim ostalim poginulim pripadnicima Armade u Domovinskom ratu. Ujedno se želi sačuvati uspomena na sudionike Domovinskog rata iz redova navijača HNK Rijeka i njihov doprinos u stvaranju i očuvanju slobodne i samostalne Republike Hrvatske.


	Odbor smatra da se mišljenje Vijeća mjesnog odbora Pehlin od 6. studenog 2024. godine smatra mišljenjem u smislu članka 14. stavka 1. Odluke o načelima, kriterijima i postupku za određivanje imena ulica i trgova na području Grada Rijeke (dalje: Odluka) kojim je određeno da se prijedlog odluke o određivanju imena ulice ili trga utvrđuje po prethodno pribavljenom mišljenju vijeća mjesnog odbora na čijem se području nalazi ulica ili trg.

	Na temelju članka 7. stavka 3. Zakona o naseljima, na prijedlog Odbora, predsjednik Gradskog vijeća Grada Rijeke zatražio je prethodno mišljenje Povjerenstva Vlade Republike Hrvatske za standardizaciju geografskih imena. U odnosu na predloženo ime „Ulica Petra Radakovića“ Povjerenstvo je dalo mišljenje KLASA:937-02/26-01/10, URBROJ:541-05-01-01/1-26-6 od 25. svibnja 2026. godine, u kojem je utvrđeno da je prijedlog sukladan Preporukama za standardizaciju geografskih imena u Republici Hrvatskoj – imenovanje naselja, ulica, trgova i drugih javnih površina. 
U odnosu na predloženo ime „Ulica poginulih pripadnika Armade“, Povjerenstvo je sukladnost izrazilo u mišljenju KLASA:937-02/26-01/30, URBROJ:541-05-01-01/1-26-6 od 21. srpnja 2026. godine. Ovdje napominjemo da je izvorni prijedlog „Ulica poginulih pripadnika Armade u Domovinskom ratu“ usklađen s Preporukama koje određuju da broj slovnih mjesta s bjelinama u imenima ulica, trgova i drugih javnih površina na identifikacijskim dokumentima ne smije prelaziti 35 znakova. 

	Nadalje je na temelju članka 16. Odluke, utvrđeno da provedba prijedloga odluke ne iziskuje dodatne troškove na strani Grada Rijeke te fizičkih i pravnih osoba s obzirom na to da na području koje obuhvaća park nema prijavljenih prebivališta odnosno sjedišta.

Na temelju članka 11. Zakona o pravu na pristup informacijama („Narodne novine“ broj 25/13, 85/15 i 69/22) propisana je obveza jedinica lokalne samouprave da u svrhu savjetovanja s javnošću javno objave na internetskim stranicama nacrte općih akata kojima se uređuju pitanja od značenja za život građana.



S obzirom na gore navedeno, prije upućivanja Prijedloga odluka o određivanju imena ulica na području grada Rijeke na razmatranje i usvajanje Gradskom vijeću Grada Rijeke, Odbor za mjesnu samoupravu je na 8. sjednici održanoj 24. srpnja 2026. godine utvrdio Nacrt prijedloga odluka o određivanju imena ulica na području grada Rijeke.
Nacrt prijedloga odluka o određivanju imena ulica na području grada Rijeke, objavit će se na mrežnim stranicama Grada Rijeke www.rijeka.hr, radi provedbe savjetovanja sa zainteresiranom javnošću u trajanju od 30 dana. Svrha savjetovanja je dobivanje povratnih informacija od zainteresirane javnosti u svezi predloženih Odluka o određivanju imena ulica na području grada Rijeke.

 Predsjednik Odbora

 Sanjin Matijević, v.r.

